Răzgândirea lui Tăriceanu: negociere dură sau începutul sfârșitului pentru liderul PSD?

Imaginea de lider absolut a lui Liviu Dragnea începe să se destrame bucată cu bucată. Aliații tradiționali, Tăriceanu și UDMR, l-au lăsat în offside atât cu modificarea rapidă a Codului Penal, cât și cu suspendarea președintelui Iohannis.

Mai mult, șeful PSD pare să fi cedat și în ceea ce privește numirea lui Gabriel Vlase la șefia SIE, anunțând demararea procedurilor parlamentare pentru instalarea acestuia în funcție.

Par trecute zilele în care Liviu Dragnea impunea și mazilea prim-miniștri, dând cu pumnul în masă sau când îi executa pe cei puțini care mișcau în front.

Emblematic a fost astăzi gestul șefului ALDE de a pleca de lângă Dragnea la un minut de la debutul conferinței de presă comune. ”Nu mai e nevoie de prezența mea”, a spus el.

Cu puțin timp înainte, Tăriceanu îi spusese în față lui Liviu Dragnea că nu susține varianta unei ordonanțe de urgență pentru modificarea Codului Penal. Și nici angajarea răspunderii Guvernului, forțând practic revizuirea prin procedură parlamentară normală a legii de care depinde nu doar puterea, ci și libertatea liderului PSD.

Semnalul răzgândirii lui Tăriceanu fusese dat încă de sâmbătă de principalul său ministru din Guvern, Tudorel Toader, care a criticat modificarea Codurilor Penale prin asumarea răspunderii sau prin OUG.

Cu toate acestea, Dragnea a dorit să arate că este hotărât să meargă înainte cu decizia luată vineri la CEX. Azi trebuia consolidată hotărârea într-o ședință a liderilor coaliției cu parlamentarii PSD-ALDE. Varianta ordonanței de urgență era cea mai probabilă, dezavantajul major al angajării răspunderii fiind că oferă posibilitatea opoziției și președintelui Iohannis de a împinge până în toamnă intrarea în vigoare a modificărilor la Codul penal, exact lucrul pe care Liviu Dragnea vrea să îl evite.

Frâna pusă de Tăriceanu a fost dublată de dezaprobarea UDMR față de un demers rapid de revizuire a Codului Penal. Maghiarii s-au delimitat atât de varianta unei OUG, cât și de cea a angajării răspunderii Guvernului.

Potrivit surselor consultate de G4Media.ro, pasul în spate făcut de Tăriceanu are la bază intenția liderului ALDE de a-și negocia o poziție favorabilă într-o viitoare construcție guvernamentală fără PSD. Plus, ambițiile prezidențiale ale lui Tăriceanu, care, în ultimele luni, au dus la o răcire accentuată a relațiilor cu Liviu Dragnea. De altfel, liderul ALDE a cerut o întâlnire cu prim-vicepreședintele Comisiei Europene, Frans Timmermans, unul dintre cei mai duri critici ai ofensivei PSD împotriva luptei anticorupție. Cei doi se vor întâlni oficial pe 28 iunie.

Să nu uităm nici că Tăriceanu a scăpat de povara procesului penal, fiind achitat pe fond în dosarul de mărturie mincinoasă pentru care a fost trimis în judecată.

N-ar fi deloc exclus însă ca atât Călin Popescu Tăriceanu, cât și liderii UDMR, să profite de situația complicată a liderului PSD pentru a negocia la sânge și pentru a obține beneficii politice maxime de la liderul PSD. Mimând astăzi trădarea, Tăriceanu și UDMR ridică prețul loialității.

De altfel, după condamnarea la 3 ani și jumătate de închisoare cu executare primită joi, poziția lui Dragnea la vârful PSD se clatină serios. Partidul este în acest moment pur și simplu nefrecventabil cu un președinte care are la activ două condamnări penale. Interesul baronilor PSD este să vadă intrate în vigoare modificările aduse legilor justiției și Codului de procedură penală și să vadă masacrat Codul penal. Odată comisă crima împotriva justiției, dispar și motivele de a mai ține artificial în șa un Cid mort din punct de vedere politic și care a mai și început să miroase.

PS: N-ar fi prima dată când i se cântă prohodul, iar liderul PSD găsește in extremis soluția miraculoasă de a învia din morți, exploatând lașitatea, frica sau disperarea aliaților săi de conjunctură. De cele mai multe ori a scăpat însă grație slăbiciunii adversarilor săi, din partid sau din afara lui. Vom vedea cine va învinge în acest ultim episod al serialului Die Hard, cu Dragnea în rol principal.